**БЕОГРАД, 21. децембар 2015. године** – У Палати „Србија“ одржана је конференција: „**Нове тенденције у јавним набавкама у Србији“** коју је организовала **Управа за јавне набавке** уз подршку **Амбасаде Сједињених америчких држава**.

**Министарка Зорана Михајловић** истакла је неопходност да се, код јавних набавки, поред цене у обзир мора узети и квалитет. У супротном, сума која се на крају плати може бити значајно виша од износа који је тражио квалитетнији а скуљи понуђач, наводећи пример Жежељевог моста. **Амбасадор САД Мајкл Кирби** указао је на значај примене принципа „**вредност за новац**“ који доноси **највеће користи** и код кога се, осим цене, узима у обзирида ли је то што се набавља **заиста потребно** и да ли је **задовољавајућег квалитета,** уместо да се узима у обзир **само цена.** Заменица Сталног представника програма за развој УН у Србији **(УНДП)**, **Стелиана Недера** говорила је о значају **јачања одговорности** у јавним набавкама и помоћи која је Србији пружена у оквиру пројекта: „**Унапређење механизама одговорности у јавним финансијама**“.

На конференцији су представљени и резултати истраживања **ефеката примене новог Закона о јавним набавкама** на узорку од 100 понуђача и 52 наручиоца који су спроводили односно учествовали у поступцима јавних набавки **после измена ЗЈН.** Истраживањеје, у децембру 2015. године, реализовала агенција за истраживање тржишта и јавног мњења СТАТА.

**Нов, поједностављен начин планирања** оцењен је од стране **75%** анкетираних наручилаца као битан допринос **повећању ефикасности јавних набавки**.

**Обавезно објављивање планова набавки** **58% понуђача** оценило је значајним за повећање транспарентности. Побољшања у **претраживању Портала јавних набавки** констатовало је 62% наручилаца и 44% понуђача.

Према подацима са Портала јавних набавки, нова законска решења довела су до **значајног скраћивања времена** од објављивања јавног позива на Порталу до закључења уговора са **77 на 52 дана**. Такође је **скраћено и трајање** поменутих активности у поступкунабавке **мале вредности са 37 на 28** дана што представља испуњење једног од кључних циљева измена Закона, а то је **повећање ефикасности и економичности поступка јавне набавке**.

Мера да понуђач мора наручиоцу **прво да укаже на** **евентуалне** **недостатке у конкурсној документацији и да му да шансу да их исправи, пре него што уложи захтев за заштиту права** оцењена је од стране **89% наручилаца као позитиван допринос повећању ефикасности заштите права и економичности поступка јавне набавке у целини.**

Такође **58% наручилаца** сматра да омогућавање да се **настави са поступком до доношења одлуке о избору најповољније понуде, иако је уложен захтев за заштиту права,** **повећава ефикасност поступка заштите права,** као и јавних набавки посматраних у целини.

На питање да ли је у јавним набавкама присутан **проблем корупције**, **43%** понуђача је одговорило **потврдно**. Међутим, на питање да ли су они или неко кога познају дали мито, **90% њих је одговорило одречно**.

Као институције од **значаја за сузбијање корупције у јавним набавкама**, 55% **понуђача** је означило Управу за јавне набавке, 53% Републичку комисију за заштиту права у поступцима јавних набавки, 38% полицију, 36% тужилаштво и 34% судство.

За **наручиоце највећи значај за сузбијање корупције у јавним набавкама** имају Републичка комисија за заштиту права у поступцима јавних набавки 71%, судство 54%, Управа за јавне набавке 52%, полиција 37% и тужилаштво 17%.

Као основни разлози зашто **опада број понуђача** по закљученом уговору, понуђачи су навели: **отежане опште услове привређивања** (55%), **процену** да имају мале шансе да добију посао (55%), висок степен **перцепције корупције**, **немају** **тражене** кадровске, финансијске и техничке **капацитете**, неликвидност, ниске процењене вредности и **ниска исплативост посла,** што су све фактори који **не зависе од Закона о јавним набавкама.**

Као ограничавајући фактори из сфере **примене ЗЈН** истакнути су**: високи трошкови банкарских гаранција** за озбиљност понуде и добро извршење посла, као и писма о намерама банке, **нејасноће у захтевима наручиоца** и **додатни услови** (кадровски, финансијски и технички капацитети) који нису у вези са предметом набавке.

У циљу превазилажења поменутих ограничења, представници Управе за јавне набавке **Предраг Јовановић, Данијела Бојовић и Далиборка Срећков** најавили су да ће Управа припремити **моделе и практична упутстава** за примену нових законских решења и нових инструмената, попут оквирних споразума, затим да ће припремити упутства за наручиоце и **моделе за коришћење критеријума економски најповољније понуде**. Такође ће организовати **обуке за наручиоце и понуђаче** како да што боље примене нова законска решења и искористе могућности које она пружају, унапредиће Портал јавних набавки и радити на развоју делотворнијих **механизама за откривање и сузбијање нерегуларности и корупције у јавним набавкама.** Посебну пажњу Управа за јавне набавке посветиће **унапређењу међуинституционалне сарадње** са Републичком комисијом за заштиту права, Државном ревизорском институцијом, Агенцијом за борбу против корупције, полицијом и правосудним органима.